A Pécsi Tudományegyetem Egészségtudományi Kara idén Szombethelyen, rekord létszámmal rendezi meg Tudományos Diákköri Konferenciáját

sajtóközlemény

A Tudományos Diákköri Konferencia több száz látogatót és előadót vendégül látó tudományos esemény, amelyet évente rendez meg a Pécsi Tudományegyetem Egészségtudományi Kara. Az idei, immár XXVIII. Kari Tudományos Diákköri Konferencia a tavalyi online rendezvény után, 2022. május 6-7-én Szombathelyen ismét személyes jelenléttel kerül megrendezésre.

Ez a kétnapos esemény, leendő mentőtisztek, ápolók, gyógytornászok, dietetikusok, védőnők, népegészségügyi ellenőrök, orvosi laboratóriumi és képalkotó diagnosztikai analitikusok, egészségfejlesztők, rekreáció szervezők, szociális munkások, egészségügyi szervezők, szülésznők, egészségügyi menedzserek és oktatóik részvételével zajlik.

Az idei évben 184 hallgató mutatja be – a tantervi törzsanyagon túlmutató, önálló, de a konzulens oktató által támogatott kutatáson alapuló – tudományos munkájának eredményeit.

Az előadások 17 szekcióban hangzanak el, melyből 2 szekcióban nemzetközi hallgatóink adnak elő, majd a szakmai zsűri értékelése alapján május 7-én kerül sor a díjak, elismerések kihirdetésére.

A TDK kiváló lehetőség a hallgatók számára a szakmai nyilvánosságra, illetve, hogy bekapcsolódjanak az Egészségtudományi Karon folyó elméleti és gyakorlati kutatómunkába.

A kar kiemelt figyelmet fordít a tudományos diákköri tevékenységre, melyet jelentős pályázati forrásokkal is támogat. A későbbi tudományos előmenetelt (ahogy sok esetben már beigazolódott) gyakran itt alapozzák meg a fiatalok.

A konferencia másnapján a tudományos ülés plenáris előadói Dr. Stánitz Éva, a Markusovszky Egyetemi Oktatókórház orvosigazgatója: COV(ID)ėK, valamint Király Gábor 108-szoros válogatott labdarúgókapus: Pozitív szemlélet és megújulás témában.

A konferencián előzetes sajtóakkreditáció nincs, szeretettel várjuk a sajtó valamennyi munkatársát.

**A konferencia megnyitója**: 2022. május 6. (péntek) 10.00

**Helyszín:** AGORA – Művelődési és Sportház, Szombathely, Március 15. tér 5.

**További információ:**

Karamánné Dr. habil Pakai Annamária

PTE ETK Szombathelyi Képzési Központ

képzési igazgató

annamaria.pakai@etk.pte.hu

06-94/311-170/24 mellék